Nakon formalnog obraćanja sa austrijskim predsednikom Aleksanderom van der Belenom na Beogradskom bezbednosnom forumu, predsednik Srbije Aleksandar Vučić održao je posebnu pres konferenciju za domaće i regionalne novinare. Predsednikov ton tu je bio daleko drugačiji. Na meti su se ovog puta našli novinari Radio-televizije Srbije i N1.

Izvor: N1

Vučić: Koliko ste puta vi gospođice Stojisavljević, koliko su puta s vaše televizije, s RTS-a, da za ljude koji gledaju ne bude zabune, išli ste da plačete tamo u prostorije Vuka Jeremića da plačete zbog jednog saopštenja Milenka Jovanova, pa što niste išli da plačete u redakciju Informera zato što Dragan Đilas traži da ide u zatvor glavni urednih Informera, valjda vam je više stalo do kolege. A traže tri godine zatvora, ne kažu neku ružnu reč, već traže tri godine robije da ga pošalju. Pa niste išli tamo da plačete. Niste izgleda to ni objavili na RTS-u. Jer valjda je bogougodno da se napada jedan novinar koga ne vole direktor i glavni urednik državne televizije.

N1: Pre nego što postavim pitanje da Vas zamolim za dve stvari. Da prestanete da vršite pritisak na kolege sa Javnog servisa. A druga stvar je da nas počnete da nazivate imenom N1. Mesecima nas nazivate Šolakovom i Đilasovom televizijom. Dragan Šolak jeste naš suvlasnik, ali Dragan Đilas nema apsolutno nikakve veze s N1. Molim vas da se prema nama ponašate profesionalno i odnosite na onaj način kako se mi odnosimo prema Vama? Je l' to u redu?

Vučić: Izvolite, imate li pitanja?

N1: Imam pitanja, samo Vas pitam je li to u redu.

Vučić: Izvolite.

Predsednik Srbije je zatim rekao da se sve vreme trudio da se profesionalno ponaša prema TV N1.

Vučić: Za razliku od vas koji nikada niste bili profesionalni. I to je moja najteža reč koju upućujem vama, da nikada niste bili profesionalni. Već ste bili direktna politička ekspozitura Dragana Đilasa. Hoćete da mi zabranite da mislim i imam drugačije mišljenje? Ko ste i ko ima pravo da mi govori šta smem, a šta ne smem da kažem? Ili ćete da uvede komisiju pa ćete da me vešate zato što ne mislim kao vi. A o Šolaku i Đilasu u pravu ste, nema u papirima da je Đilas vlasnik, on je samo vlasnik Direct medije i kompanije u Bugarskoj koju je gospodin Šolak kupio. A samo je sa direktorom Direct medije vlasnik kompanije na Malti. Isto Đilasove direktorke. Je l' to istina? Pa istina je, samo da bi ljudi razumeli ko laže, a ko govori istinu. Dakle, Šolak i Đilas su u svim biznisima zajedno, jedan od drugog kupuju. Je li Šolak deset miliona evra platio zgradu Đilasu? Nego nešto ne volite o činjenicama da pričate, a volite da udarate u džak pošto mene nema da se branim na vašoj televiziji. A kad, kao što vidite, imam priliku da se branim i da kažem istinu, onda tim gore po istinu. Ja ću da vas nazivam kako mi vi kažete, ali nikad neću propustiti da kažem da je to Šolakova televizija sa Đilasovim maksimalnim političkim uticajem, a to što oni petljaju, trguju, muljaju, prodaju, kupuju jedan drugom, to narod neka sam procenjuje. Evo, prihvatio sam Vašu ideju.

Vučić je zatim upitao kad je poslednji put bio na N1.

N1: Što niste?

Vučić: A što nisam. E, u pravu ste, što nisam. Zato što imate preča posla da mi gonite celu porodicu pre nego što meni postavite bilo kakvo pitanje.

TV N1: Na uređivačku politiku ne utiče nijedan političar



Televizija N1 saopštava da je u potpunosti nezavisna televizija i na njenu uređivačku politiku ne utiče nijedan političar pa ni Dragan Đilas.

"N1 oduvek odbacuje svaki pokušaj političkih uticaja na uređivačku politiku nezavisno od toga sa koje strane dolaze, kao i povezivanje N1 sa bilo kojim političkim subjektom. N1 posluje u sklopu Junajted Grupe koja je, nakon pozitivnih odluka i saglasnosti zakonski nadležnih regulatornih tela, postala stopostotni vlasnik agencije DIRECT MEDIA. Većinski vlasnici Junajted Grupe su investicioni fondovi BC Partners i KKR", navodi N1.

